บรรยากาศเที่ยวชมความงามสีสันธรรมชาติของไม้ผลัดใบในฤดูใบไม้ร่วง(Fall Season)ที่สหรัฐฝั่งตะวันออก
ชาวอเมริกันนิยมท่องเที่ยวสัมผัสสีสันของไม้ผลัดใบในธรรมชาติช่วงฤดูใบไม้ร่วงก่อนอากาศหนาวจะมาเยือน
บรรยากาศการเที่ยวชมธรรมชาติที่อุทยานแห่งชาติเชอนานโดว์ รัฐเวอร์จเนีย กับช่วงฤดูใบไม้ร่วง(Fall Season)หรือฤดูกาลแห่งความเปลี่ยนแปลงเป็นเพียงครั้งเดียวในรอบปีที่จะได้เห็นสีสันของธรรมชาติจากใบไม้ที่ค่อยๆผลัดใบและเปลี่ยนเป็นสีสดใสไปทั่วสหรัฐและชาวอเมริกันจำนวนไม่น้อยมักจะใช้เวลาออกไปชมความงามและความมหัศจรรย์ในธรรมชาติตามที่ต่างๆ ก่อนที่ใบไม้จะร่วงหล่นเหลือแต่กิ่งก้านในช่วงฤดูหนาวที่กำลังจะมาถึง ปรากฏการณ์สำคัญที่เรียกได้ว่าเป็นหนึ่งในความมหัศจรรย์ของธรรมชาติคือการเปลี่ยนแปลงสีสันของไม้ผลัดใบ ที่ใบไม้ จะค่อยๆ เปลี่ยนจากสีเขียว เป็นสีเหลือง ส้ม หรือแดง ก่อนจะหลุดร่วงไปในเวลาเพียงไม่กี่สัปดาห์ ชาวอเมริกันจำนวนไม่น้อย ที่ชื่นชอบการเดินทางใกล้ชิดกับธรรมชาติจึงไม่พลาดที่จะออกไปชมความงามที่เต็มไปด้วยสีสันของไม้ผลัดใบในช่วงนี้ ตามแหล่งท่องเที่ยวในธรรมชาติหลายแห่งทั่วสหรัฐ คุณ Russell Nail นักท่องเที่ยวจากกรุงวอชิงตัน ที่ขับรถออกมาท่องเที่ยวพักผ่อนกับธรรมชาติที่อุทยานแห่งชาติเชอร์นานโดว์ ในรัฐเวอร์จิเนีย บอกว่า เขามีความสุขกับการได้ชื่นชมสีสันที่แปลกตาของใบไม้ในฤดูใบไม้เปลี่ยนสีโดยเฉพาะการขับรถลัดเลาะบนภูเขาจอดแวะตามที่ต่างๆเพื่อชมความงามของธรรมชาติบนถนนสกายไลน์ตลอดระยะทาง 105 ไมล์ภายในอุทยานแห่งนี้ คุณรัสเซลล์ บอกว่า เป็นโอกาสดีในรอบปีที่จะได้สัมผัสความงามของฤดูกาลแห่งการเปลี่ยนแปลงที่เต็มไปด้วยสีสันของไม้ผลัดใบที่มีเวลาให้ชมเพียง 1-2 เดือนเท่านั้น และถ้าหากไม่มาแต่เนิ่นๆก็อาจจะต้องรอไปถึงปีหน้าเพราะใบไม้อาจจะร่วงหล่นหายไปหมดในเวลาอันสั้น แน่นอนว่าความงามของ Fall Season ถือเป็นช่วงเวลาที่ดีของหลายคนที่จะใช้โอกาสนี้บันทึกความทรงจำเป็นภาพถ่ายสีสันของไม้ผลัดใบในภูมิประเทศที่สวยงามของอุทยานแห่งชาติที่ได้ชื่อว่าเป็นสถานที่ท่องเที่ยวที่ดีที่สุดแห่งหนึ่งในการชมธรรมชาติฝั่งตะวันออกของสหรัฐ โดยเฉพาะการขับรถบนถนนสกายไลน์ ลัดเลาะบนระดับความสูงกว่า 1 พัน 2 ร้อยเมตรตลอดแนวเทือกเขาบูลริดจ์ หรืออาจจะพักค้างแรมเดินป่าชมธรรมชาติก็เป็นอีกหนึ่งทางเลือกที่ดี คุณ John และ Nancy Mitchell คู่สามีภรรยาเป็นส่วนหนึ่งของนักท่องเที่ยวนับพันที่เดินทางขึ้นไปชมบรรกาศความสวยงามในสีสันของใบไม้บนเทือกเขาภายในอุทยานแห่งชาติเชอนานโดว์บอกว่า คุณจอห์น บอกว่า การได้เห็นความสวยงามของธรรมชาติทำให้เขานึกถึงความทรงจำที่ดีของฤดูกาลใบไม้เปลี่ยนสีเมื่อครั้งที่พบกับภรรยาตอนเรียนมหาวิทยาลัยเมื่อหลายปีก่อน เช่นเดียวกับความรู้สึกประทับใจในความงามท่ามกลางบรรยากาศของธรรมชาติ ขณะที่คุณแนนซี่บอกว่า เธอชอบสีสันและอากาศที่เริ่มหนาวในฤดูกาลแห่งการเปลี่ยนแปลงของไม้ผลัดใบ ที่มีบรรยากาศแห่งความบริสุทธิ์ สดชื่น และสดใสในธรรมชาติ รวมทั้งรู้สึกดีที่ได้ใกล้ชิดกับท้องฟ้าสีครามและธรรมชาติบนเทือกเขาสูงไม่เหมือนที่ไหนมาก่อน ฟังแบบนี้ก็คงต้องเชื่อแล้วล่ะครับว่า แม้อากาศจะเริ่มหนาวในฤดูกาลแห่งความเปลี่ยนแปลงแต่ความสวยงามของธรรมชาติ นั้นก็มีส่วนสร้างความรู้สึกดีๆ และบรรยากาศดีๆ ให้กับคนเราได้อย่างน่ามหัศจรรย์ได้เหมือนกัน